എക്സല് ഗ്ലാസ് ഫാക്ടറി വീണ്ടും ലേലത്തിന് ആലപ്പുഴ: സൊമാനി ഗ്രൂപ്പിന് കീഴിലുള്ള ആലപ്പുഴ കലവൂരിലെ പൂട്ടിക്കിടക്കുന്ന എക്സല് ഗ്ലാസ് ഫാക്ടറി വീണ്ടും ലേലത്തിന് ഒരുങ്ങുന്നു. ലിക്യൂഡേഷനിലുള്ള ഫാക്ടറിയുടെ ലേലം നവംബര് 10ന് ആണ് നടക്കുന്നത്. ഇതിന് മുമ്ബ് ഏഴുതവണ ലേലം നടത്തിയെങ്കിലും ആരും പങ്കെടുത്തിരുന്നില്ല. വാങ്ങാന് ആളില്ലാത്തതിനാല് ആദ്യം വസ്തുവിനും കെട്ടിടങ്ങള്ക്കുമായി നിശ്ചയിച്ചിരുന്ന അടിസ്ഥാന വില 99.45 കോടി രൂപ 76.44 കോടിയായി കുറച്ചിരുന്നു.നാല് ബ്ലോക്കുകളായി ആണ് ലേലം നടത്തുന്നത്. ഫാക്ടറി സ്ഥിതി ചെയ്യുന്ന സ്ഥവും കെട്ടിടവും ഉള്പ്പെട്ട ബ്ലോക്കിന് 60 കോടി രൂപയാണ് അടിസ്ഥാന വില. ഫാക്ടറിയിലെ പ്ലാന്റിനും യന്ത്രങ്ങള്ക്കും 12.95 കോടിയാണ് വില കണക്കാക്കിയിരിക്കുന്നത്. ചേര്ത്തല പള്ളിപ്പുറം ഇന്ഫോസിറ്റിക്ക് സമീപമുള്ള 1.22 ഏക്കര് സ്ഥലത്തിന് 1.72 കോടി രൂപയാണ് നിശ്ചയിച്ചിരിക്കുന്നത്. പള്ളിപ്പുറം വ്യവസായ വികസന കേന്ദ്രത്തിന് സമീപത്തെ 1.25 ഏക്കറിന് 1.76 കോടിയും ആണ് അടിസ്ഥാന വില. ലേലത്തില് പങ്കെടുക്കാന് താല്പ്പര്യമുള്ളവര്ക്ക് നവംബര് എട്ടുവരെ രജിസ്റ്റര് ചെയ്യാം. ഫാക്ടറിയിലെ ജീവനക്കാര്ക്ക് 7,39,20,867 കോടി രൂപയാണ് നഷ്ടപരിഹാരമായി നല്കാന് തീരുമാനിച്ചിരിക്കുന്നത്. ലേലം നടക്കാത്തതിനാല് ഈ തുക ഇതുവരെ നല്കാന് സാധിച്ചിട്ടില്ല. കെഎസ്ഐഡിസിക്കും കെഎഫ്സിക്കും മറ്റ് സ്ഥാപനങ്ങള്ക്കുമായി 150 കോടിരൂപയോളം രൂപ സ്ഥാപനം നല്കാനുണ്ട്. കെഎസ്ഐഡിസിയും കെഎഫ്സിയും സമര്പ്പിച്ച ഹര്ജിയിലാണ് ഫാക്ടറി വില്ക്കാന് തീരുമാനിച്ചത്. നികുതി ഇനത്തില് 62.96 ലക്ഷം രൂപയാണ് സര്ക്കാരിന് നല്കാനുള്ളത്. കുടശ്ശിക ഇനത്തില് സംസ്ഥാന വൈദ്യുതി ബോര്ഡിന് നല്കാനുള്ളത് 2.68 കോടിയാണ്. കെഎസ്ഐഡിസിയുടെ പങ്കാളിത്തത്തോടെ ചലച്ചിത്ര നിര്മാതാവും സംവിധായകനുമായ കുഞ്ചാക്കോ 1974ല് ആരംഭിച്ച എക്സല് ഫാക്ടറി 1984ല് ആണ് സൊമാനി ഗ്രൂപ്പ് ഏറ്റെടുത്തത്. മിനുട്ടില് 150 കുപ്പികള് വീതം നിര്മിക്കാവുന്ന അഞ്ച് യന്ത്രങ്ങളാണ് ഫാക്ടറിയില് ഉണ്ടായിരുന്നത്.554 ജീവനക്കാര് ഉണ്ടായിരുന്ന ഫാക്ടറി 2012 ഡിസംബറില് ആണ് പൂട്ടിയത്. ഒന്നാം പിണറായി സര്ക്കാര് അധികാരത്തില് വന്നപ്പോള് ഫാക്ടറി തുറന്നു പ്രവര്ത്തിക്കാന് നടപടി സ്വീകരിക്കുമെന്ന് പ്രഖ്യാപിച്ചിരുന്നു. ബജറ്റില് ഫാക്ടറിക്കായി തുക പ്രഖ്യാപിച്ചെങ്കിലും തുടര്നടപടികള് ഉണ്ടായില്ല.